
RAPORT

asupra propunerii legislative privind modificarea Legii nr. 286/2009 privind Codul penal

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea Legii nr. 286/2009 privind Codul penal, trimisă cu adresa nr. Pl-x 610 din 16 decembrie 2013 şi  înregistrată cu nr. 4c-11/1497 din 17 decembrie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 9 decembrie 2013. 

Comisia pentru drepturile omului, culte şi problemele minorităţilor naţionale a transmis un aviz negativ, cu nr. 4c-5/606 din 5 februarie 2014.


Consiliul Legislativ, prin avizul nr. 571 din 17 iunie 2013, a avizat favorabil, cu observaţii şi propuneri, iniţiativa legislativă.
Propunerea legislativă are ca obiect de reglementare modificarea şi completarea Legii nr. 286/2009 privind Codul penal, cu modificările şi completările ulterioare   propunându-se modificarea art. 253 alin. (3) în sensul agravării regimului sancţionator al infracţiunii de distrugere, atunci când are ca obiect bunuri din patrimoniul cultural naţional şi completarea legii cu un nou articol, art 1781 prin care să se definească patrimonial cultural.
 Guvernul României a transmis un punct de vedere cu nr. 1416/DPSG din 6 august 2013, prin care nu susţine adoptarea propunerii legislative. 

 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 25 februarie 2014. 

           La dezbateri au fost prezenţi 23 deputaţi, din totalul de 26 membri ai Comisiei juridice, de disciplină şi imunităţi.
Cu ocazia dezbaterilor s-a constatat că Legea nr. 286/2009 privind Codul penal cuprinde o reaşezare în limite normale a tratamentului sancţionator, practica demonstrând că nu mărirea exagerată a limitelor de pedeapsă este soluţia eficientă pentru combaterea criminalităţii. De asemenea, s-a apreciat că nu este necesară definirea noţiunii de patrimoniu cultural, întrucât nu este de natura Codului penal. S-a constatat că instrumentul optim pentru combaterea eficientă a infracţiunilor nu este mărirea pedepselor, ci existenţa unui sistem sancţionator proporţional cu gravitatea faptelor săvârşite, susţinut de o aplicare promptă a acestor pedepse de către organele judiciare.

 În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (2 voturi împotrivă) să supună plenului Camerei Deputaţilor respingerea  propunerii legislative privind modificarea Legii nr. 286/2009 privind Codul penal.

În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                        SECRETAR,

               Bogdan Liviu CIUCĂ                    Theodor-Cătălin NICOLESCU                         

Consilier parlamentar, Paul Şerban

